בילי שוורץ

בילי שוורץ הוא מחזמר ישראלי מאת אוהד חיטמן ושירילי דשא, זוכה ארבעה פרסי התיאטרון הישראלי לשנת 2015, כולל פרס "מחזמר השנה". המחזמר הוצג לראשונה במסגרת תחרות פסטיבל חג המחזמר בת-ים הראשון, בשנת 2013, וזכה במקום הראשון. כתיבת המחזמר החלה כתרגיל באקדמיה למוזיקה בירושלים, במהלך לימודיו לתואר השני של אוהד חיטמן, שם עודדו את חיטמן לפתח את הסצנה שחיבר לעבודת גמר. אחרי מספר שנים, בשנת 2013, נוסד בבת ים - ביוזמת עיריית בת ים והבמאי אורי פסטר - חג המחזמר בת-ים, פסטיבל תיאטרון שנועד לקדם יצירה מקורית בשפה העברית של מחזות זמר. חיטמן פנה אל הבמאי דניאל אפרת, השניים הגישו יחד את "בילי שוורץ" והתקבלו אל הפסטיבל. בתאריכים 1 בדצמבר - 4 בדצמבר 2013, במסגרת הפסטיבל, הוצג המחזמר לראשונה בפני קהל, וזכה במקום הראשון. ”בעקבות כך הגיעו הצעות מכמה תיאטרונים ואני בחרתי בתיאטרון חיפה, כי הם באמת מאמינים ביצירה מקורית, נתנו לי חופש מלא בליהוק ואפילו הביאו את תזמורת המהפכה, ההרכב הכי בועט היום, בלייב על הבמה. בנוסף הביאו את הבמאית שירילי דשא להידוק קווי העלילה, כי אחרי הכל, אני לא בא מרקע של תיאטרון, לא למדתי את זה מעולם, ופה מדובר על חשיבה על עלילה”, סיפר חיטמן. ב-21 במרץ 2015 התקיימה הצגת הבכורה של "בילי שוורץ" בתיאטרון חיפה, ומאז מוצג המחזמר כחלק מרפרטואר התיאטרון, בבימויו של דניאל אפרת, עם כוריאוגרפיה של עומר זימרי וניהול מוזיקלי של טל בלכרוביץ'. את המחזמר מלווה בנגינה "תזמורת המהפכה" בניצוחו של ד"ר רועי אופנהיים. בדצמבר 2015 החל להמכר אלבום מוזיקה של שירי המחזמר. בשנת 2020 החליט יוצר המחזמר, אוהד חיטמן, לכתוב גרסה חדשה למספר שירים מהמחזמר ולהתאים אותם לתקופת מגפת הקורונה בישראל. בכתיבת המילים החדשות נעזר חיטמן בשחקנית טלי אורן, המגלמת את בילי שוורץ. יחדיו הם יצרו ופרסמו ביוטיוב את "בילי שוורץ - גרסה הקורונה". בשנת 2022 הועלה המחזמר בהפקת חובבים ראשונה, במגמת התיאטרון של בית הספר לאומנויות תלמה ילין, בבימוי תום חודורוב, בליווי ובתמיכת היוצרים. על רקע עיר אורבנית מודרנית סואנת, כולם נמצאים בעיצומו של "מרוץ החיים" - הרצון להצליח ו"לכבוש את העולם" (כולם רצים כולם). בילי שוורץ, העובדת כמזכירה במשרד רואי חשבון אפרורי מזה כ-3 שנים, ויתרה על חלומותיה ואיננה רצה לשום מקום, אף על פי שבסתר ליבה היא כמהה לאושר (במה אוכל לעזור?). במשרד בו בילי עובדת, הבוס, "מר אבנר", מנהל רומן מזה כשנתיים עם המזכירה הבכירה סימונה. יום אחד, אשתו של מר אבנר מפתיעה את בעלה במשרדו, והרומן מתגלה (הפעם זה נגמר). מר אבנר מפטר מייד את סימונה. עקב אי-הבנה מסוימת, סימונה מאשימה את בילי בפיטוריה ומחפשת נקמה. אל המשרד מגיע אחד מלקוחותיו המפורסמים - הידוען יונתן גור-לביא - כוכב אופרת סבון טלוויזיונית המתרחשת בבית חולים, בה גור-לביא מגלם רופא. סימונה מוצאת שיש אי אלו אי סדרים בתיקיו של יונתן, ומבטיחה לו שתפעיל את קשריה ותסדיר את כל בעיות המס שלו. בתמורה, היא מבקשת ממנו שישבור את ליבה של בילי (בילי בילי בילי שוורץ). מלכה שוורץ, אמה של בילי, מנסה לשדך לה בן-זוג אולם בילי דוחה את הצעותיה (עבודה, אמא, עבודה). יונתן גור-לביא מגיע אל המשרד, ולהפתעתה הרבה של בילי, מציע לה לצאת עמו לדייט (אני עף, בואי בילי בילי בואי). בילי נלחצת לקראת הפגישה (בלי פאניקה!), אך במהלך הדייט עצמו, היא מצליחה להקסים את יונתן, והוא מתאהב בה (קורה כאן משהו.. או שלא, למד אותי את האהבה). סימונה מודיעה ליונתן שמילאה את חלקה בעסקה ביניהם, ומעוניינת שגם יונתן ימלא את חלקו. הוא מסרב, ומתוודה בפני סימונה שהתאהב בבילי. סימונה מתעקשת שיונתן יצא איתה לשתות, והיא משדלת אותו להשתכר ולצרוך סמים (בוא תשתה איתי). כאשר הוא שתוי ובהשפעת סמים, היא דואגת להצטלם עמו בתנוחות אינטימיות. מלכה הולכת למספרה, ומתכוננת לקראת חתונתם של בילי ויונתן (אמא יודעת מה טוב לילדים שלה), בעוד בילי מתכוננת בביתה (סרט מוצלח). באירוע החתונה, מלכה מקבלת את פני האורחים (החתונה הכי טובה), וזמר החתונות עולה לשיר את שיר הכניסה לחופה (מכל הנשים בעולם). סימונה מפתיעה את כולם, ומגיעה לחתונה, על אף שלא הוזמנה. סימונה מראה לבילי את הצילומים המשותפים שלה עם יונתן, וחושפת את העסקה שהייתה ביניהם. בילי הפגועה מבטלת את החתונה, ומלכה נזכרת בילדותה-שלה, ובמערכת היחסים המורכבת שהייתה לה עם אמה (רגע מושלם). יונתן מבקש סליחה מבילי, אך היא מגרשת אותו ומתנחמת בזרועותיה של אמה. יונתן מתקשר לטלפון של בילי. אמה עונה והוא מבקש לשוחח עם בילי, אולם זו מסרבת. בטרם מספיקה מלכה לנתק יונתן עובר תאונת דרכים קשה, ולאחריה מפונה חסר הכרה לבית החולים. בילי מגיעה לבית החולים (לחץ דם לבילי), יונתן מתעורר מהתרדמת שלו ובילי סולחת לו. השניים מחליטים להתחתן בכל זאת, לשמחתה הרבה של מלכה (כולם רצים כולם, אפילוג - שיר סיום). המופע בליווי תזמורת המהפכה: בריאיון לישראל היום מה-31 במאי 2016, הצהיר חיטמן כי רני סער ושירילי דשא (מי שהייתה שותפה לכתיבת המחזמר יחד עם חיטמן) כותבים יחד תסריט עבור עיבוד קולנועי של המחזמר. השנה היפה בחיי בילי שוורץ, ברשת החברתית פייסבוק בילי שוורץ, באתר האינטרנט של תיאטרון חיפה טלי קיים‏, לברוח מהחיים לשעתיים: מאחורי הקלעים של המחזמר "בילי שוורץ", באתר וואלה, 23 במרץ 2015 מיכאל הנדלזלץ, "בילי שוורץ": בסגנון עדות המחזמר, באתר הארץ, 1 במאי 2015 צבי גורן, הזמן של בילי שוורץ הגיע, באתר "הבמה", 13 במאי 2015 ניר סלונים, ‏קאלט בהתהוות: אי אפשר שלא להתאהב ב"בילי שוורץ", באתר ‏מאקו‏, 4 בינואר 2016 שגיא בן נון‏, הזוכים הגדולים בפרסי התיאטרון 2016: "בילי שוורץ" ו"רומיאו ויוליה", באתר וואלה, 20 במאי 2016 יעקב בר-און, ‏מהפך בפרסי התיאטרון: לראשונה יותר זכיות לתיאטראות הפריפריה מל"הבימה" ו"הקאמרי", באתר מעריב אונליין, 20 במאי 2016 עידוא דגן, אוהד חיטמן והבועה של בילי שוורץ, באתר nrg‏, 20 במרץ 2015 בילי שוורץ - אלבום שירי המחזמר, באתר confia בילי שוורץ - גרסת הקורונה, סרטון בערוץ "תיאטרון חיפה", באתר יוטיוב (אורך: 06:13) אחרי 4 שנים: מחליפה לטלי אורן ב"בילי שוורץ", באתר nrg‏, 25 באפריל 2017